Papersnake/gushiwen huggingface dataset:
瑶台月 其一 云山行
黄裳（宋代）

微尘濯尽，栖真处、群山排在云汉。青盘翠跃，掩映平林寒涧。流水急、数片桃花逝，自有留春仙馆。秦渔问，前朝换。卢郎待，今生满。谁伴。元翁笑语，相从未晚。
更安得、世味堪玩。道未立、身尤是幻。浮生一梭过，梦回人散。卧松庵、当会灵源，现万象、无中须看。乾坤鼎，阴阳炭。琼枝秀，金圆烂。何患。朝元事往，孤云难管。
西江月·万汇阳春吐秀
夏元鼎（宋代）

万汇阳春吐秀，争如雀舌含英。

先天一气社前升。啖出昆仑峰顶。

要得丁公煅炼，飞成宝屑窗尘。

蜜脾神用脱金形。送与仙翁体认。
和胡与几承议藏云山云际寺留题
郭祥正（宋代）

山路入云际，山深云更深。老龙方晦角，秀木不依林。

溪溜冰生面，泉泓月赠心。何须长抱石，天下望成霖。
岭上逢久别者又别
权德舆（唐代）

十年曾一别，征路此相逢。
马首向何处？夕阳千万峰。
题张照书联并张宗苍画
弘历（清代）

自有相知无不可，高山流水雅情亲。得天书与宗苍画，动是张家思古人。
临江仙·同是天涯流落客
刘秉忠（元代）

同是天涯流落客，君还先到襄城。云南关险梦犹惊。记曾明月底，高枕远江声。年去年来人渐老，不堪苦事功名。倾开怀抱酒多情。几时同一醉，挥手谢公卿。
奉和袭美太湖诗二十首·桃花坞
陆龟蒙（唐代）

行行问绝境，贵与名相亲。空经桃花坞，不见秦时人。
愿此为东风，吹起枝上春。愿此作流水，潜浮蕊中尘。
愿此为好鸟，得栖花际邻。愿此作幽蝶，得随花下宾。
朝为照花日，暮作涵花津。试为探花士，作此偷桃臣。
桃源不我弃，庶可全天真。
浮云宫
袁陟（宋代）

为余传语岭头云，君自无心笑我勤。
我亦暂来称使者，眼看官职似看君。
送韩存宝閤使
冯山（宋代）

君常慷慨论兵机，喜见韩侯定远归。将略无穷虽世出，秋毫不犯似君稀。

封侯气骨青春在，报主功名白日飞。龌龊簿书何所恋，拟投儒服换戎衣。
木兰花慢
袁寒篁（清代）

怅人生如寄，禁几度，暮秋天。看黄菊丹枫，白蘋红蓼，斗媚争妍。

黄郎祗馀恨赋，对荒原拱木惨无言。判取愁埋死后，那堪恨积生前。

冰轮常缺亦常圆。千古总依然。叹古往今来，勋名竹帛，断梦飞烟。

临风那堪惋吊，只湖山面目似当年。空外宾鸿作字，分明写出愁篇。
次叶守韵
吕本中（宋代）

新正无所为，出户亦乘兴。欲寻林泉幽，不避风雪迸。

搜肠乞佳林，分外若赘瘿。故知藜藿盘，不受珍果饤。

清诗洗病目，鄙陋知不称。披雪见新月，乃悟本来性。

溪山况潇洒，复有松竹映。何须待醇酒，然后有酩酊。
满江红·戊寅秋杪，吴陵遇刘炎裔、叔裔兄弟，明日即送之金陵
陆震（清代）

落落穷途，我与尔、此身安即。立语处、西风乍紧，远天将黑。

霜白惯侵羁客鬓，囊空能减英雄色。想旧时、里社共团圞，如何得。

转眼又，江南北。问前路，谁相识。况秣陵城下，总皆陈迹。

桃叶渡头人已去，莫愁湖上山空碧。只故斋、黄瓦剩无多，青衫湿。
感怀
刘基（明代）

昊天厌秦德，瑞气生芒砀。入关封府库，约法唯三章。

英雄不世封，智勇安可当。叔孙一竖儒，绵蕞兴朝纲。

逐令汉礼乐，远愧周与商。逝者如飘风，盛时安得常。

寤寐增永叹，感慨心内伤。
梨花山
史宜之（宋代）

梨花飞雪满春山，错认寒梅露玉颜。几日登山寻乐境，香风满袖放船还。
定风波
晁端礼（宋代）

花倚东风柳弄春。分明浅笑与轻颦。更忆当时声细细，偎人。秦筝轻衬砑罗裙。

别后此欢谁更共。春梦。只凭胡蝶伴飞魂。独倚高楼还日暮。情绪。浮烟漠漠雨昏昏。
朝阳穿破衲二首
释智朋（宋代）

褴襂衣，能多少。
破不尽，补不了。
新罗夜半日轮红，线路何曾穿得透。
狎鸥亭
韩琦（宋代）

亭压东池复坏基，园林须喜主人归。憩棠犹茂应存爱，植柳堪惊仅过围。

鱼泳藻间谙物性，月沈波底发禅机。群鸥只在轻舟畔，知我无心自不飞。
送张无梦归天台山
戚纶（宋代）

应悔名高藏不得，朝天翻喜放身归。
知时多顺时人话，温俗犹披俗士衣。
有伴指期玄鹤老，无心高羡白云飞。
赤城此去全忘虑，笑我尘劳未息机。
碧泉芍药四首
胡寅（宋代）

春事纷纶去，槐阴襞积来。
此花方靓丽，侍我正徘徊。
堕砌晨霞烂，凌波锦帐开。
有怀能赋客，把酒独登台。
和执中寄师厚同年 其一
彭汝砺（宋代）

千载风云庆一逢，枯荣相望百年中。雪霜松桧材先老，泥土骅骝路未通。

颜子奚惭一箪食，阮生不是哭途穷。春游取次吟花药，枉负灯窗翰墨功。
涌金门城望五首
方回（元代）

曾向西湖醉写诗，衰年六十叹飚驰。
一毫无补承平世，万事俱非老死时。
三竺禅窗猿已化，八梅吟冢鹤应悲。
花浓月艳今如梦，卧听长桥笛夜吹。
送李公
王质（宋代）

海内堂堂见此公，孤高不与万夫同。身行宇宙东西遍，心彻乾坤表里通。

莫共林泉谋老境，更看彝鼎篆新功。君王拊髀休长叹，亦有英豪在眼中。
赵松雪重江叠嶂二首 其二
吴镇（元代）

摩诘诗兼画，斯图若比肩。江深烟浪接，山出晓云连。

柳市疏钟断，花林青旆悬。鸥波风日好，瞻对使人怜。
过临江第八十三
文天祥（宋代）

独帆如飞鸿，清江转山急。
回首白云多，山寒夜中泣。
谒蔡开府延客周历堂宇览观山林岩洞之胜顿失袢暑退作律诗一首
程俱（宋代）

苍虬衔雨转晴峦，喷雾跳珠玉甃寒。掩冉风林听竽籁，萧森烟萚种琅玕。

期仙磴属三休径，羃翠庭边八节滩。赫赫云峰张火伞，阴阴冰洞却霜纨。

山藏神府新琼简，壁挂磻溪旧钓竿。怪底萧条增秀发，六龙曾此驻和銮。
和憙
陈造（宋代）

仁杰狂甥趁猎人，颇能戴眼笑庭绅。汉家退堡犹麻沸，正复羞为女主臣。
与王问溪约游多异岭不果
岑徵（明代）

中秋借得蹇驴骑，拟向名山共赋诗。清梦几年寻胜事，白云何意负幽期。

尘缘未尽非关俗，松月虚悬欲待谁。游约更期黄菊节，岂宜重惹北山移。
次韵答黄安中兼简林子中
苏轼（宋代）

老去心灰不复然，一麾江海意方坚。
那堪黄散付子度，空羡苏杭养乐天。
病肺一春难白酒，别肠三夜绕朱弦。
群仙正欲吾归去，共把清风借玉川。
岁杪道中
王铚（宋代）

岩风号万木，天意自悲伤。
野店逢残岁，危峰半夕阳。
吾生犹道路，此恨付杯觞。
正是凄凉极，寒梅逗晚香。
筠乡入夏野花方拆
薛季宣（宋代）

墙匝丛丛绣舞裀，一般颜面各精神。筠乡不为东君去，野草閒花满路春。
孤雁
张子明（元代）

只影翩翩下碧湘，傍池鸳鹭宿银塘。虽逢夜雨迷深浦，

终向晴天著旧行。忆伴几回思片月，蜕翎多为系繁霜。

江南塞北俱关念，两地飞归是故乡。
冬日喜雨呈穉卿景
韩维（宋代）

严冬温气袭人间，忽听繁声慰病颜。
从律好风千里至，执权真令一朝还。
顿抽陇麦全如揠，欲绽江梅已可攀。
主尹勤民嘉岁望，径携歌鼓乐幽闲。
哭中表弟张秉
陈颢（元代）

十年辛苦事遗编，抱病那知竟不痊。黄土一抔今古恨，青山半世弟兄缘。

草堂春去思无梦，竹屋云深榻自悬。莫话少年平昔语，夜深风雨到灯前。
雨后东皋宴集
程嘉燧（明代）

花溪雨过有樵风，出郭琴尊会瀼东。
万柳晴熏黄曲动，半篙云瀼绿醅融。
醉吟正好追池上，啸傲何嫌入竹中。
此地春游多乐事，新知难值故交同。
送朗州张员外
罗隐（唐代）

圣朝纶阁最延才，须牧生民始入来。凤藻已期他日用，

隼旟应是隔年回。旗飘岘首岚光重，酒奠湘江杜魄哀。

肠断秦原二三月，好花全为使君开。
早禾田
赵文（宋代）

雨雨不肯止，倒泻春江涛。
可怜龙公苦，甚我行路劳。
长陂不可涉，攀岭如猿猱。
忽然出夷旷，行人何滔滔。
馆定访我友，醉我软脚醪。
翻思昨暮秋，有酒安可逃。
诸少森玉立，俊秀非儿曹。
示我近所作，亦复吹其毛。
人生有乘除，理不差秋毫。
岂非昨者厄，故有今者遭。
归来驰然卧，梦中亦陶陶。
北平捡挍谢叔宾谪官岭南诗以寄之
邓雅（元代）

幽燕春苦寒，岭海冬尚热。寒暑君备尝，相思最愁绝。

君怀自夷旷，君心秉贞节。所愿济斯民，艰难底须说。

皇天幸无私，白日照丹阙。
句
李元翁（宋代）

玉华野人多病恼，独守寒炉煨芋魁。
水亭读凤皇山藏稿赠黄尧衢 其三
佘翔（明代）

刘伶深嗜酒，陆羽解烹茶。高士名犹在，吾生兴不赊。

负薪吟野径，煮石待山家。若问浮生事，池塘暗落花。
莫望草
徐积（宋代）

莫望坡头日，日色催行人。莫望河上草，草色空连云。

云边芳草路，茫然是何处。行人望不见，草色自如故。
舟次京口逢故人
程玄辅（宋代）

相逢一曲酒如渑，京口留欢去未能。
波影满船烟雨散，瓜洲晚见隔江灯。
延平阁閒望 其五
黄裳（宋代）

客维舟处莫匆匆，拂袖人来蓼已红。江上忽含烟雨意，数峰还在有无中。
墙外柳
黄淮（明代）

墙外谁家春满林，绿杨万缕摇晴阴。风花散乱自来去，作意搅动愁人心。

岂不见灞陵桥东二三月，好枝早被行人折。又不见吴堤草荒秋露凉，枯条空抱蝉声咽。

愁人愁剧心不移，年年长与东风期。
挽上官文季直二首
李吕（宋代）

踪迹半天下，声名落士林。
缙绅争汲引，岁月漫侵寻。
后辈尊时尚，斯人竟陆沉。
只言余庆在，子舍日骎骎。
次韵馆中上元游葆真宫观灯 其一
韩驹（宋代）

百千灯射水精帘，尚觉游人意未厌。多病只思田舍乐，夜归烟火望茆檐。
周梅所还谭山
舒岳祥（宋代）

柴门万物静，秋色栖四山。
风篁自洒扫，云鸟相往还。
而有玄寂士，冷然鸣辔环。
此客不喜饮，举瓢酌潺湲。
来即无所期，去亦不可攀。
抱月入绿萝，枕石秋菲间。
暮寒诗
刘氏（王淑英妻）（南北朝）

梅花自烂熳，百舌早迎春。逾寒衣逾薄，未肯惜腰身。
临江仙（丙寅生日自作）
郭应祥（宋代）

老子开年年五十，依前恁地痴顽。昨非今是有无间。惟惭新赤绂，不称旧苍颜。

休羡长年并极富，休贪宝带腰钚。人生难得是清闲。急须抛县印，归去隐家山。
偶书
邹浩（宋代）

朝读一卷经，暮读一卷书。一卷复一卷，三藏与五车。

儒释本不异，昧者自亲疏。昧者不足道，明者当何如。
夏日六首 其二
徐瑞（宋代）

客散幽庭鸟集，日长高树蝉嘶。有士怀戴安道，无人铸钟子期。
忆越州 其二
张士逊（宋代）

平湖八百里多奇，君曾纵赏无馀遗。不知风月谁为主，夷犹未必如当时。
苏幕遮 鄠县晏公惠面
马钰（金朝）

晏先生，惠我面。亲做庖人，妙手□和软。细细搓来成玉线。

致在锅中，水火同烹炼。

觉馨香，成美膳。四个平分，各各无深浅。欲要充饥须九转。

饱后云游，处处行方便。
轿中
白玉蟾（宋代）

红轮荏苒向西颓，笋乘鸱蹲手拄腮。
摇兀形神生睡思，按行水石得诗媒。
山光走向檐前拱，溪响飞从闼畔来。
遥见青山如雪白，心知个是数枝梅。
凤山阁
张徽（宋代）

举头何处认京华，凤阁层层出乱霞。
山势转来双径曲，水声分去一川斜。
丹青隐映林间焙，黑白微茫石上畲。
遇兴每须穷日夕，槛边修竹砌边花。
句 其一
郑清之（宋代）

客里不知春早晚，失惊红雨到墙阴。
和韵 其一
韩淲（宋代）

珍重骚人和言句，玉缸真若映瓷罂。海棠红点春风里，更约相从酒数行。
乱水二首 其二
毕仲游（宋代）

水落芙蕖老，山高薜荔长。野云吹不断，晚雨气先凉。

信笔题诗逸，停杯漉酒忙。酣歌露双足，有意濯沧浪。
寄洞霄道友清溪翁
家铉翁（宋代）

汉家中郎年七十，霜鬓垂垂人不识。
冬深破屦踏层冰，暑到露不走赤日。
穷坚老壮本分事，百年未死为形役。
洞天九锁郁嵯峨，古来相传神仙宅。
我尝结茅天柱前，屐齿苍苔印行迹。
劫火洞然城郭非，清境不坏还如昔。
安期羡门我辈人，圆峤方壶一咫尺。
梦魂几度如相逢，别来已久知相忆。
愿分仙家九转丹，服之身轻生羽翼。
周游八表任去来，跳出阴阳寒暑域。
藕丝观音赞
释心月（宋代）

顶戴阿弥，不假花冠之累累。
肩披藕丝，不必璎珞之垂垂。
孤然不倚，俨然若思。
我於一十九类三十二应身中次第观之，而无如是抱膝安闲大自在之风规。
梅花喜神谱 其六 小蕊一十六枝
宋伯仁（宋代）

善舞几当场，妖姿呈窈窕。当场人自迷，郭郎未容笑。
偈倾一百三十三首
释法薰（宋代）

云门一棒，高峰三拜。
一家不如一家，各自保守疆界。
蝶恋花（次韵郑一）
韩淲（宋代）

千叶香梅春在手。日薄帘栊，花影遮前后。小立徐行还易久。微吟莫厌伤多酒。

拾翠流红弦管透。望断青青，休问行人柳。往事如云如梦否。连天芳草惊依旧。
偈颂十七首
释智愚（宋代）

丁宁损君德，无言真有功。
任从沧海变，终不为君通。
九疑山图
郭祥正（宋代）

噫吁嚱，九疑山色何雄奇。坡陁诘曲不足状，九峰万丈排天扉。

崭崭俨若九老坐，乾颠坤弱能扶持。崖回时复见华尘，原本旋有山经题。

白云绵联芳草歇，拱木夭矫狂风吹。上有源源不绝之寒泉，下有沄沄不断之深溪。

初疑青铜照碧落，忽见云汉飞虹霓。丹青画出尚如此，而况高步穷岖崎。

或云重瞳一来不复返，二妃血泪斑竹枝。惜哉不经孔子辨，后世谁能公是非。

尧非幽囚，舜不野死。尧崩民如丧考妣，舜非游仙而幸此。

群猪耸耳听童子，游人击之变风雨。见豕负涂圣所恶，仙人护之亦何补。

我知神仙术已卑，但爱此山雄而奇。背图南望未能到，高吟尽日长吁嚱。
为鲤南四弟家修写梅系以八绝句 其八
曹家达（清代）

山塘流水怅前尘，强勒馀寒避早春。毕竟东君情意厚，迟开留待未归人。
奉和圣制次琼岳韵
张九龄（唐代）

山祗亦望幸，云雨见灵心。岳馆逢朝霁，关门解宿阴。

咸京天上近，清渭日边临。我武因冬狩，何言是即禽。
次韵国佐侍郎即事
綦崇礼（宋代）

雪霁春未和，寒云惨多阴。同乡有期约，学海慵沿寻。

吾衰今得友，晚交契则深。岁寒见松柏，茂悦依同林。

倚市人所贱，在山泉可斟。蟠桃着实迟，劝我简蒿簪。

吟窗拥翠娥，分定那得侵。愧笑领君意，取酒问胸襟。
水龙吟 京江离席
严绳孙（清代）

南徐自是伤心处，天水平分瓜步。风吹浪打，英雄去尽，江山千古。

此际茫茫，故人挥手，一时燕楚。喜离尊重满，彩笺同擘，邀仙令，片帆驻。

多少风流云散，更东南、断魂金鼓。平生知己，寸心空在，算来良苦。

梦里平湖，芙蓉秋老，使君归去。便从今，击筑声沈，听湘瑟，两何许。
入秋游山赋诗略无阙日戏作五字七首识之以野
陆游（宋代）

束发初学诗，妄意薄风雅。
中年困忧患，聊欲希屈贾。
宁知竟卤莽，所得才土苴；入海殊未深，珠玑不盈把。
老来似少进，遇兴颇倾泻；犹能起後生，黄河吞钜野！
春日杂咏九首
李弥逊（宋代）

忆昨金门侍，晨参玉佩声。
解缨青琐闼，束载锦官城。
日与长安远，春随上苑生。
执鞭非所好，独抱峦轩情。
秋夜
王奇士（清代）

露冷栖鸦寂，风高候雁鸣。那堪多病客，复此遇秋声。

急水喧汾涨，寒砧静霍城。情深荒署月，犹作故乡明。
惜分钗
吕渭老（宋代）

重帘挂。微灯下。背兰同说春风话。月盈楼。泪盈眸。觑著红裀，无计迟留。休休。
莺花谢。春残也。等闲泣损香罗帕。见无由。恨难收。梦短屏深，清夜浓愁。悠悠。
古意四首 其二
李纲（宋代）

薰莸不同器，枭鸾不接翼。君看冰炭姿，燥湿更相息。

消长本天行，否泰非人力。须知坦荡荡，自胜长戚戚。
穿珠节
刘光祖（宋代）

晴日喧阗半瘿民，石滩争拾宝玑匀。夔州踏碛遨头宴，防渚穿珠市尾人。
题小景二首 其二
倪谦（明代）

苍苍嘉树阴，高阁临江渚。水光映山色，长夏不知暑。

幽人系小舟，来此坐容与。啸傲涤烦襟，谁能送清湑。
再次韵赠张德恭
陈造（宋代）

辞锋森列看分朋，退作穷山苦行僧。
每读严诗惊我倒，亦知舜行待公凝。
丝纶指日从天下，阊阖摩霄接武升。
更想班衣奉亲寿，五云低护九枝灯。
悼鹤
朱彦昌（明代）

仙禽羽化入冥冥，空想飞魂尚在阴。赤壁江寒那有梦，青城天远杳无音。

忍言骨骼堪为笛，每动心情肯劈琴。愁杀山人眠蕙帐，夜深谁伴野猿吟。
端午贴子词 皇太子宫五首 其三
真德秀（宋代）

午漏迟迟滴玉壶，清阴羃羃布庭除。只将底事销长日，大学中庸两卷书。
华山上方
裴说（唐代）

独上上方上，立高聊称心。气冲云易黑，影落县多阴。

有云草不死，无风松自吟。会当求大药，他日复追寻。
涪川寄蒲舜美桐烟墨来试之良佳因成长句
晁公溯（宋代）

西风吹林秋日白，修桐叶雕霣寒碧。
霜余结实凤不至，野人取之出膏液。
山中老翁颇喜事，买膏燃光归照室。
旋收轻煤下玉杵，阴房掩翳烟不出。
泽麋解角麝荐香，严冬折胶天与力。
律灰吹尽无裂文，外乾中坚介如石。
故人怜我贫嗜书，遗我一丸欣有得。
空堂无风尘亦静，朝阳压窗书绕壁。
起临墨池洗砚试，入手已怪光夺漆。
苍忙忽惊玄云晦，罨霭顿失寒松色。
徐嗟流落用失所，翰墨何同有勋绩。
从军豪气吾岂能，倚马翩翩磨楯墨。
傍人笑言君勿疑，著书固属穷愁客。
赠英公大师
颖贽（宋代）

蛮牋免管少年时，几赋帘前祝寿诗。
三殿荷恩卿相看，两朝承寿帝王知。
寻穷太华高低景，念尽长安内外碑。
可惜篆文今绝笔，李阳冰后只吾师。
孟郊
徐钧（宋代）

自古诗人例怨穷，不知穷正坐诗工。
先生吟苦身尤蹇，恰似霜阶诉候虫。
归路致语口号
洪适（宋代）

辕门返旆到康庄，甚宠传呼实鲜双。丽锦轻翻青玉案，高牙旁鲜碧油幢。

令行遐峤真无事，盗息潢池不受降。会见追锋归禁密，独留威誉纪南邦。
题岳父邹壮节公遗墨
华蘅芳（清代）

公余妇翁余公婿，我年十二初纳币。公之碧血殉白门，我年二十犹未婚。

平生未曾识公面，瞻拜遗墨悽心魂。嗟公忠悃不得直，我妻归来泪沾臆。

十年离乱常纷纷，我遂橐笔歌从军。湘乡大帅拥貔虎，攻克金陵复王土。

吊公忠魄空徘徊，颓垣破瓦生蒿莱。据公遗墨见公志，群请曾侯奏其事。

言官卤莽操弹章，无端蜚语竟中伤。朝廷震怒我胆悸，文正当时亦被议。

举朝正士咸愤然，列名上愬如联蝉。是非岂得久颠倒，雷霆雨露皆由天。

复官赐谥有恩旨，事迹班班付青史。公之大节从此伸，余也悼亡归海滨。

余今息影处乡里，自顾无妻又无子。公之季子复罢官，一朝剥啄来相看。

牛腰巨卷出锦匣，开卷注视心先酸。呜呼，公之遗墨余数见，今日琳琅已题遍。

诗人海内如星罗，卷中姓氏东南多。我亦书名附余纸，为述从前事如此。
七夕何文玉招同诸子载妓清泛时文玉新得佳人
李云龙（明代）

木兰轻舸载琵琶，共指垂杨问狭斜。乌鹊河桥仙子会，碧纱窗户美人家。

云边买酒还邀月，洞口回船更泛花。却忆盈盈楼上女，独搴珠箔望星华。
夏日杂咏
陆游（宋代）

蒲苇萧萧晚，楸梧肃肃阴。
山童惊大鼾，林鸟伴微吟。
蛮砚深瀦墨，吴牋熟捣踸。
新诗与醉帖，自笑尚童心。
天台三贤堂 丰干
杨杰（宋代）

从来清净土，鼎足圣贤聚。骑虎归故乡，世人犹未悟。
睡起至园中
陆游（宋代）

欲挂衣冠万事轻，不妨小住向山城。
绿尊耐久常相伴，雪鬓才山便放行。
拂枕时时觅幽梦，倚阑日日听新莺。
夕阳更有欣然处，来看青郊雨後耕。
桃李花
张舜民（宋代）

红白桃李花，馨香满芳草。
开时人少年，落处人已老。
风雨半夜来，飘扬满官道。
行客为叹息，不忍便除扫。
犹有两三枝，香色晚更好。
把酒将奈何，攀折恨不早。
和白乐天（时以太子宾客分司东都）
崔玄亮（唐代）

病馀归到洛阳头，拭目开眉见白侯。凤诏恐君今岁去，

龙门欠我旧时游。几人樽下同歌咏，数盏灯前共献酬。

相对忆刘刘在远，寒宵耿耿梦长洲。
忆李之纯三首
王从之（金朝）

幼岁求真契，中年得伟人。
倾怀当一面，投分许终身。
灯火谈玄夜，莺花逐胜春。
何时重一笑，胸次欲生尘。
次余仲庸松风阁韵十九首 其四
裘万顷（宋代）

不见诗仙何逊来，春风几度早梅开。
竹篱茅舍自清绝，未用移根东阁栽。
采芳园六咏 其一 栖云室
张元凯（明代）

竹树潇湘声，华馆岩壑意。夜不下朱帘，为有云来去。
途中献晋州孟中丞
罗隐（唐代）

太平天子念蒲东，又委星郎养育功。昨日隼旟辞阙下，

今朝珠履在河中。楼移庾亮千山月，树待袁宏一扇风。

不及政成应入拜，晋州何足展清通。
木犀 其一
方一夔（宋代）

下土花中第一流，移根自笑此生浮。独依上界清虚府，满贮青生沆瀣秋。

棱叶风翻低散乱，苍皮虫蚀老雕锼。醉来径向高寒处，自驾青鸾拥玉虬。
示长文
孙觌（宋代）

于公种阴德，门大端可期。无钱囊更空，有子家自肥。

戢戢树九畹，濯濯秀一枝。坐客瞩青眼，馀子让白眉。

盐絮出妙语，春草先梦思。诗文未可量，家学岂其师。

五车傥足用，万里到不疑。非无昂父贤，且伴济叔痴。

芝兰莫当户，桃李自成蹊。它年一樽酒，名与少陵齐。
喜徐道晖至
赵师秀（宋代）

嗜茶身益瘦，兼恐欲通仙。
近作诗全少，闲成画亦传。
潇江风雪渡，岳石姓名镌。
自接来消息，朝朝问客船。
和粹伯七夕韵
曾协（宋代）

天上相逢绝点尘，莫将世态测高真。
深闺儿女传闻误，见说秋期便妒人。
自君之出矣四首 其四
李贤（原德）（明代）

自君之出矣，日望汉道昌。安得边尘静，从此罢秋防。
次黄仲甄峡中韵
李流谦（宋代）

峡水清一线，峡山赭千层。
禹力不到处，蜀灵用功深。
蛟龙改窟穴，日暮闻微吟。
遥想风雨夕，扁舟系枫林。
登彼公堂燕贡士 其二
陈襄（宋代）

登彼公堂，有松有柏。君子燕湑，其仪孔特。
雨中
陈良贵（宋代）

江云堆墨暗春城，十日都无一日晴。杨柳陌头窥冷眼，桃花枝上落红英。

莺当苦雨啼应涩，燕为留人语有情。明发别君江上路，王孙芳草恨牵萦。
过草衣寺 其一
韩淲（宋代）

莫听秋阶促织儿，吟风嘲雨也如嬉。寻思老睡何曾熟，祇合凄凉为作诗。
挽十尊长居士
姚勉（宋代）

聘君今已矣，月入少微星。
又失宗盟长，空悲族谱亭。
生刍嗟莫致，歌薤若为听。
只喜阴功在，三槐已绿庭。
颂古二十一首 其十四
释心月（宋代）

巨岳何曾乏寸土，演若迷头狂未回。参寻喜有得力句，突晓途中眼未开。
故端明尚书汪公挽词二首
韩元吉（宋代）

献纳高门地，君王识履声。
闽山歌惠政，蜀道憺威名。
逝矣嗟天命，谁欤总国成。
弟兄无六十，殄瘁亦堪惊。
送郑务拜伯父
綦毋潜（唐代）

名公作逐臣，驱马拂行尘。旧国问郧子，劳歌过郢人。

一川花送客，二月柳宜春。奉料竹林兴，宽怀此别晨。
海陵岁暮 其二
孙应时（宋代）

猎骑呼鹰地，胡笳落雁边。梅花非故里，草色近新年。

莫苦登楼望，聊须殢酒眠。江南多贵将，歌舞怅垂毡。
玉团儿·铅华淡伫新妆束
周邦彦（宋代）

铅华淡伫新妆束。好风韵、天然异俗。彼此知名，虽然初见，情分先熟。

炉烟淡淡云屏曲。睡半醒、生香透肉。赖得相逢，若还虚过，生世不足。
风入松 丁韬汝雨中过访曾波阁
吴绮（清代）

寥阳仙院泻红泉，偶住画桥偏。冲泥忽有元珍到，挥松尘、溜折波圆。

小子凡应题凤，先生高比栖蝉。

绕池芳树似斜川，秋色老湘烟。相留且共奇文赏，怕归骢、锦湿连钱。

旧雨何如今雨，余年幸值忘年。
渔家傲 其二
洪皓（宋代）

圃蕙庭桐凋大半。西风不借行人便。不用留题明月观。

西园宴。颜酡浪说觞无算。

万斛羁愁推不远。千杯鲁酒何曾见。却羡南宾凫与雁。

行不乱。哀鸣直到翻江岸。
寄无为居士
释真净（宋代）

世俗事无尽，养高心自閒。
蔬园通绿野，林坞带青山。
丹灶忘添火，云庵懒著关。
别应修省术，七十见朱颜。
春日
高士谈（金朝）

迟日回轻暖，东风扫积阴。客愁眉上见，春意柳边寻。

健犊躬耕计，归鸿去国心。醉乡如可隐，会放酒杯深。
扬州杂咏七首
晁补之（宋代）

欲穿九曲通淮子，只费春夫数日工。
但见荷花三十里，何须更有大雷宫。
送苏修往上饶
李嘉祐（唐代）

爱尔无羁束，云山恣意过。一身随远岫，孤棹任轻波。

世事关心少，渔家寄宿多。芦花泊舟处，江月奈人何。
送少府田中丞入西蕃
姚合（唐代）

萧关路绝久，石堠亦为尘。护塞空兵帐，和戎在使臣。

风沙去国远，雨雪换衣频。若问凉州事，凉州多汉人。
自仙潭治归舟呈王鸥盟
杨冠卿（宋代）

江村烟雨暗霏微，正是鸥盟得句时。
雨后屏山展新绿，更烦摹写送新诗。
寒食夜（一作深夜，一作夜深）
韩偓（唐代）

清江碧草两悠悠，各自风流一种愁。

正是落花寒食夜，夜深无伴倚南楼。
赠历阳褚司马
李白（唐代）

北堂千万寿，侍奉有光辉。
先同稚子舞，更著老莱衣。
因为小儿啼，醉倒月下归。
人闻无此乐，此乐世中稀。
九日
宋祁（宋代）

帝京蒙福近，相国偃藩初。
瓮熟中斋酒，厨鲜上客鱼。
高怀日萧中，外物久驱除。
犀首无妨饮。宣尼或饭疏。
林凋疑野阔，荷罢似池虚。
此乐凭谁辨，须烦藻思馀。
奉和御製恭谢南郊
夏竦（宋代）

高真降佑开鸿业，哲后祈褫福下民。
靖馆斋心成钜典，嘉坛报贶奉严禋。
时遵夏历春当孟，礼宪周郊日在辛。
图籙先登符命顯，祖宗昭配孝思伸。
侍祠卿士衣缨列，随兆星辰俎豆陈。
穆穆苍灵潜扈跸，寥寥风伯豫清尘。
再登午陛虔诚达，三烛奔精美应臻。
万寿无疆增介祉，永蠲牲玉事神明。
摸鱼儿（送陈太史东归）
伍梅城（宋代）

极知君、腰骑鹤，此心与梧相似。梧桐叶上黄昏雨，恨杀无情流梧。滔滔地。今日大江头，明日人千里。君思往事。两袖淮云，一轮明月，要亦寻常耳。

君去也，我亦扁舟东矣。尊前何惜同醉。五年未老君犹健，五十行当富贵。书频寄。报王粲、何时可决荆州计。俱胝一纸。更细算何时，五星同会，天下太平未。
江行寄俞仲宽察院
释道潜（宋代）

潮回沙浦寒，月落山未晓。驾言江上行，行远心亦悄。

茅屋两三家，鸡声闻缥缈。轻风飐垂杨，芳枝何袅袅。

上有双鸣禽，下有蕙兰草。蒸蒸物已繁，灼灼花更好。

时见赪尾鳞，跳波泳纹藻。即事起幽情，情含结怀抱。

故交如参辰，咫尺旷烟岛。红日已三竿，回辕白沙道。

但闻萧苇间，挐音飞杳杳。
蘧庵道人寄和重九感怀诗五章语皆超胜意兼释老辄次其韵
李光（宋代）

百岁光阴日半斜，因缘已透更何嗟。饱参禅窟传心印，一见桃溪悟落花。

了得顿门方自在，修持径路断无差。世人学道徒勤苦，终日蒸炊只是沙。
送戴刑部入都
严元照（清代）

知名自垂髫，三十年于今。既观君子面，始知古人心。

跳迹共萍水，言论合芥针。客游得良友，快胜千黄金。

万卷贮心胸，不作书中蟫。心如九秋月，了无纤翳侵。

前生定老衲，茅庵结嵚崟。偶然落尘网，共载参朝簪。

行藏学间鸥，随波共浮沈。泠泠太古意，悄若风中琴。

在山忘出山，轩冕非所歆。长安居不易，向平累尚深。

辞荣非此时，岁月驰骎骎。西湖佳山水，知君岂滞淫。

去去莫回头，为君留清音。期君十年后，芒鞋重相寻。
孤猿叫月
王镃（宋代）

天色如冰万籁沉，攀藤无伴自惊心。
啼时只有空山应，影挂寒松夜正深。
悲秋十八咏效晚唐体和邓玄度给谏 其十六 秋笳
韩上桂（明代）

芦叶初长尚未齐，岂知哀怨使人凄。边声一起黄云合，胡曲重翻白雪迷。

颇似邻家新妇泣，又如幽室小儿啼。思归借汝围堪解，起舞何劳听晓鸡。
和阎灏中秋赏月四首 其一
范纯仁（宋代）

中秋气清肃，况复在边庭。月吐孤轮迥，天开六幕青。

辉盈疑白昼，明极掩常星。此夕乡关思，胡笳莫细听。
秦国夫人挽辞二首
苏颂（宋代）

母仪兼妇德，训子复宜家。
旧宅邻三徙，新恩副六珈。
累茵荣养久，八秩享年遐。
宗族称贤行，诜诜福未涯。
送韦秀才道冲赴制举
刘禹锡（唐代）

惊禽一辞巢，栖息无少安。秋扇一离手，流尘蔽霜纨。

故侣不可追，凉风日已寒。远逢杜陵士，别尽平生欢。

逐客无印绶，楚江多芷兰。因居暇时游，长铗不复弹。

阅书南轩霁，縆瑟清夜阑。万境身外寂，一杯腹中宽。

伊昔玄宗朝，冬卿冠鸳鸾。肃穆升内殿，从容领儒冠。

游夏无措词，阳秋垂不刊。至今群玉府，学者空纵观。

世人希德门，揭若攀峰峦。之子尚明训，锵如振琅玕.

一旦西上书，斑衣拂征鞍。荆台宿暮雨，汉水浮春澜。

君门起天中，多士如星攒。烟霞覆双阙，抃舞罗千官。

清漏滴铜壶，仙厨下雕槃。荧煌仰金榜，错落濡飞翰。

古来才杰士，所嗟遭时难。一鸣从此始，相望青云端。
龙须道中
周必大（宋代）

客劳田头饷，渠怜马上郎。
作劳并罄控，未用别闲忙。
出郭望西山诸寺二首 其二
胡应麟（明代）

西山四百寺，寺寺金银台。莫言去天远，回首见蓬莱。
春日郊行 其二
倪鸿（清代）

踏青步屟不辞劳，三月飞花点客袍。旧雨坟前多宿草，东风门外有夭桃。

入春田水潺湲急，负郭山家向背高。底事催人归去急，昏鸦啼近古城濠。
秦川吟二首
邵雍（宋代）

秦川两汉帝王区，今日关东作帝都。
多少圣贤存旧史，夕阳唯只见荒芜。
次韵和侍读梅学士秋雪
宋庠（宋代）

秋宇霜华极，翻成暮雪飘。
影迷霄桂满，气助海钟调。
梅蘤装宫霄，芦花著浦苕。
喜延梁客酒，愁敝洛人貂。
碧瓦千沟丽，银塘一色消。
雅篇工状物，精思入参寥。
竹
谢枋得（宋代）

新篁娟娟如绿玉，潇然出尘澹无欲。
清风明月谁主张，留得此群在空谷。
和王天任喜雪
虞俦（宋代）

姑射之山果何如，往者吾言闻接舆。
肌肤冰雪能绰约，是中知有神人居。
神凝自使年穀熟，况有疵疠烦驱除。
乘云四海聊戏剧，磅礴万物同惨舒。
至哉河汉已无极，俗士区区穷尾闾。
秋日
王铚（宋代）

半落庭前叶，始知秋意新。
风严柳疏细。霜薄水清匀。
句裹存佳景，诗成题未有，
翰墨伴清閒。
我行
刘弇（宋代）

我行适东陂，野色若可搴。问津初无从，强驱良苦鞭。

三𤃩贮初潦，冉冉吞吴天。故垒何峥嵘，荒凉非昔年。

虹腰截海堰，蜃气嘘窑烟。霜封百草乾，回风时飙然。

狐兔死欲尽，饥鹰空老拳。村深行人稀，落日下乌鸢。

败荷古毳衲，野菊金连钱。羁怀自骚屑，节物惊徂迁。

投暮僧舍中，谁者同留连。
句
吴申李（宋代）

潮头高卷岸，雨脚半吞山。
虚白堂前牡丹相传云太傅手植在钱塘
罗隐（唐代）

欲询往事奈无言，六十年来托此根。香暖几飘袁虎扇，

格高长对孔融樽。曾忧世乱阴难合，且喜春残色上存。

莫背阑干便相笑，与君俱受主人恩。
夏日
司马光（宋代）

穷边已深夏，气色耿清秋。
鲜旭开山郭，凉烟澹戍楼。
兜零烽火息，区脱虏尘收。
迨此军中暇，无妨文雅游。
杂言湖山歌送许鸣谦
皇甫冉（唐代）

湖中之山兮波上青，桂飒飒兮雨冥冥。君归兮春早，

满山兮碧草。晨舂暮汲兮心何求，涧户岩扉兮身自老。

东岭西峰兮同白云，鸡鸣犬吠兮时相闻。

幽芳媚景兮当嘉月，践石扪萝兮恣超忽。

空山寂寂兮颍阳人，旦夕孤云随一身。
芸台先生邀游石门洞
陆耀遹（清代）

侍郎济胜称绝伦，翩然携客来石门。白云亭亭若相待，欲出不出岩光屯。

板桥数折达山麓，石径往复重崖分。平林新雨气萧爽，瑶草琪花自森长。

仙人元鹤不可亲，空里珊珊玉声响。崇岩倒影惊奔湍，仰见匹练飞林端。

瓯江东来剪高浪，洒作晴雪倾层峦。我支疏筇倚风影，水气落润春袍寒。

云根峨峨净无土，十仞危崖竞摩抚。谢公屐齿惜未来，石上题名更谁数。

赖有新诗纪胜游，山灵呵护珍千古。间禽催客啼夕阳，岩花欲落春水香。

回看暮霭足余恋，水声激激山苍苍。
衡州邓贰守示寄石翁诗次韵奉答 其一
庄昶（明代）

隐几青山疑有约，展才皓首笑无功。白牛车子终居洛，金口人家莫荐雄。

衡岳主人开洞府，湘江烟月狎凫翁。宪台东老书频到，鸿鹄遥连万里风。
朝汉台
蒋之奇（宋代）

不终强屈蛮夷上，稍复低回礼义中。自昔一时成霸业，至今千载仰英风。
癸巳谪交阯过十八滩
罗亨信（明代）

几年踪迹仕途间，此日重过十八滩。怪石槎牙如列戟，湍流迅急似倾盘。

神灵有感能相护，心事无私险自安。遥望九重犹咫尺，秋高应拟泛舟还。
周参谋以诗催再游末章戏赋二首
张嵲（宋代）

九十日春晴几日，得堪行处便须行。
官因局冷常多暇，眼到花开亦暂明。
当信光阴如过隙，莫教风雨暗长檠。
乘阳不碍游人路，定看花骢正勒鸣。
李文正母麻太夫人寿九十诗 其二
杨慎（明代）

昔闻仙家，麻姑多岁年。昔闻仙家，麻姑多岁年。结璘不处，郁仪屡迁。

平陆成波，沧海为田。歌以言之，麻姑多岁年。
杂兴十首 其九 金河寺
赵秉文（金朝）

何处人间六月秋，金河寺外水西头。坐分游客青天幕，醉倒诗西白玉舟。

万里南风双老鬓，百年心事一沙鸥。王侯蝼蚁俱尘土，一笑从来万事休。
重九登第一山
钱寿昌（清代）

数步到山寺，满园寒菜肥。溪泉经雨活，檐鸟傍人飞。

红树叶初下，白云僧独归。幽花隔年别，相见尚依依。
刘主簿许饷苦笋未至 其一
周紫芝（宋代）

苦竹冈头竹似云，刘郎何事不挥斤。杯盘倘使同吴俗，荼荠谁能作楚文。
谒金门三首·其一
郑文焯（清代）

行不得，黦地衰杨愁折。霜裂马声寒特特，雁飞关月黑。
目断浮云西北。不忍思君颜色。昨日主人今日客，青山非故国。
次韵寄吴家兄弟
释德洪（宋代）

朱门连属南昌郡，东湖褒贤拔高峻。西山卷帘入栏楯，富贵遮人不容进。

我初见之不敢瞬，吴家诸郎特风韵。戏语嘲之终不愠，笔锋落处风雷趁。

冰华百番一挥尽，红妆聚看眼波俊。一堂喧阗客欢甚，大厦吞风檐月近。

君看渥洼本龙孕，俗马那能著神骏。
冬至节假赋愁阴喜霁
黄彦平（宋代）

爱日明朝至，寒云此夕同。
预知鸦啄雪，先验鸟呼风。
乡国追随外，年华感叹中。
清愁将浊酒。斟酌并成空。
依前韵呈府判 其二
徐鹿卿（宋代）

占籍蓬莱第一家，劝农莳稻莫莳花。时和不但歌华黍，墙有柔桑焙有茶。
嬉春曲陈公载索和用韵 其一
黎民表（明代）

东风紫陌走骅骝，何似咸阳纵冶游。校猎忽经平乐馆，斗鸡还冶富平侯。

霓裳写月初停拍，绮阁临春尽上钩。愁极杜陵惟谩兴，新蒲细柳满河洲。
偈四首
释师体（宋代）

热月须摇扇，寒来旋著衣。
若言空过日，大似不知时。
次韵明法游法相院二首
郭印（宋代）

市近清江隔，林深古寺幽。
竹光浓欲滴，山色翠交浮。
咫尺人稀到，寻常客共游。
机心吾已息，来往不惊鸥。
水调歌头·三楚诗书帅
佚名（宋代）

三楚诗书帅，人物压中州。飘飘青琐，典刑蜀国旧风流。小袖玉堂挥手，来拥元戎十乘，红旆照青油。尺一唤归去，名久在金瓯。倚春声，赓水调，倩歌喉。登龙旧客，只回误上武陵舟。正是蟠桃开也，特向尊前为寿，一醉一千秋。携取此花去，还侍玉宸游。
送岳德敬提举甘肃儒学
赵孟頫（元代）

苦欲留君君不留，奋髯跨马走甘州。功名到手不可避，富贵逼人那得休。

春酒蒲萄歌窈窕，秋沙苜蓿饱骅骝。儒冠也有封侯相，万里归来尚黑头。
赋得江边柳送陈许郭员外
顾非熊（唐代）

拂水复含烟，行分古岸边。春风正摇落，客思共悠然。

絮急频萦水，根灵复系船。微阴覆离岸，只此醉昏眠。
路入剡中作
方干（唐代）

截湾冲濑片帆通，高枕微吟到剡中。
掠草并飞怜燕子，停桡独饮学渔翁。
波涛漫撼长潭月，杨柳斜牵一岸风。
便拟乘槎应去得，仙源直恐接星东。
金陵别诸朋旧往淮安至江上有所思 其一
陈琛（明代）

黯黯一年别，迢迢千里行。论交期晚节，顾我自多情。

涉世防深阱，看山忆旧盟。谁为元德秀，眉宇向人情。
奉和度支李侍郎早朝
权德舆（唐代）

夙驾趋北阙，晓星启东方。鸣驺分骑吏，列烛散康庄。

照灼华簪并，逶迤绮陌长。腰金初辨色，喷玉自生光。

献替均三壤，贞明集百祥。下才叨接武，空此愧文昌。
二十八日
张耒（宋代）

忆昨秋风吹马蹄，瓦关分袂涕交挥。
淮阳春物应如锦，犹在柯山送雁归。
答妻侄赵良藩问学
陈著（宋代）

藩兄欲学书，来问学何如。
孝悌为根本，文章特绪余。
晚步绿阴园遂登凝翠亭
欧阳修（宋代）

余春去已远，绿水涵新塘。
渐爱树阴密，初迎蕙风凉。
高亭可四树，绕郭青山长。
野色晚更好，岚曛共微茫。
幽怀不可写，雅咏同谁觞。
明月如慰我，开轩送清光。
追哭林晴江太常
全祖望（清代）

感君意气最真醇，不独交情泣鬼神。
直道抗言当世弊，孤根耻傍要人津。
谈禅王缙应挥座，顾曲周瑜肯共茵。
一出修门成死别，荒荒长恨竟谁陈。
御沟新柳
刘遵古（唐代）

韶光先禁柳，几处覆沟新。映水疑分翠，含烟欲占春。

悠悠迟日晚，袅袅好风频。吐节茸犹嫩，通条泽稍均。

远和瑶草色，暗拂玉楼尘。愿假骞飞便，归栖及此辰。
鹊桥仙 自寿
李仲光（宋代）

焚香清坐，呼童瀹茗，聊当一杯春酒。不须歌舞倩红裙，为祝百千长寿。

诗书万卷，绮琴三弄，更有新词千首。从今日日与遨游，便是天长地久。
贺王仆射放榜
周墀（唐代）

文场三化鲁儒生，三十馀年振重名。曾忝木鸡夸羽翼，

又陪金马入蓬瀛。虽欣月桂居先折，更羡春兰最后荣。

欲到龙门看风雨，关防不许暂离营。
寄刘八
陈藻（宋代）

六度封书向小孤，一度逢人寄书无。
刘郎嗔我无短吟，素书百书难论心。
我爱刘郎可无诗，刘郎爱客还笞儿。
我为父执倍其年，见我呼兄挟渠贤。
拨弃勿复陈，对君吟此身。
忆昔在桂堂，虐鬼罹我殃。
世情疎客病，移我君家床。
儿女不辞劳，仆妾何惮忙。
秋风黄叶飞，明灯药炉傍。
我身何日殒，此念何时忘。
丘嫂晚岁归，敬我如小郎。
他年山下结吾庐，朝暮往来摩白须。
我抱子，君抱孙，却使相叙为弟昆。
行路难 其二
陈子升（明代）

我奏潇湘二妃之宝瑟，西母白云之仙谣。易京君明之龙笛，秦台弄玉之凤箫。

君家堂中既浩侈，洞房复帐留相调。中有一人字白雪，鸣啴两鬓凤皇翘。

未许千金韩挟弹，徒逢十八贾登朝。宝帐三千万阿那，使君五马躞蹀骄。

珊瑚悬钩出海底，自言寡向上宫要。妙声丝竹迭无閒，罗帐忽已从风飘。

翡翠窗疏眉语度，莲花带弱精魂摇。繁郎区区复叩叩，荆王暮暮复朝朝。

金卮满饮称既醉，思君此事非松乔。人生寿命当有尽，焉如灵匹望河桥。
雪夜大作晨兴有报弇园之胜者病不能赴作
王世贞（明代）

初听淅淅打帘栊，睡起俄惊天地同。老圃狂呼千树玉，病夫贪守半垆红。

行吟故让孟处士，僵卧差强袁郡公。却忆傲寒诸侠少，臂苍穿过灞陵东。
杂言 其三
戴炳（宋代）

逸翮凌丹霄，潜鳞纵深壑。天分安所适，翔泳同一乐。

短吟五七字，薄酒三四酌。浩气与春风，相从满寥廓。
读金{左金右卑}集
释行海（宋代）

白水青山总上心，可怜月色夜沉沉。
平生到处无人到，说向人知路转深。
秋景 悠然见南山
刘辰翁（宋代）

异代羲皇上，馀生晋宋间。悠然无一事，政尔见南山。

西曲风流远，东篱意思闲。吹衣凉浩荡，矫首碧孱颜。

双蝶来何晚，白云相与还。是中秦博士，相识少相关。
句 其二
陶弼（宋代）

虹头穿府署，龙角陷城门。
南山
李涛（唐代）

彼美人兮，在南山之阳。
岂不尔思，道阻且长。
自海至楚途次寄马全玉八首
张耒（宋代）

二年海角寄东城，岁久移居亦有情。
去路山川嗟我远，旧时风月为谁清。
一廛受地今难继，三径怀归久欲耕。
何日山林有茅屋，百年无复问功名。
点绛唇·秀色氤氲
侯善渊（元代）

秀色氤氲，郁郁缭空廓。光飞烁。梦适吞珠，一点胎星落。谪降人梦，愧恨当初错。情消索。诱引门生，共赴青都约。
宴春台慢（仙吕宫）
张先（宋代）

丽日千门，紫烟双阙，琼林又报春回。殿阁风微，当时去燕还来。五侯池馆频开。探芳菲、走马天街。重帘人语，辚辚绣轩，远近轻雷。

雕觞霞滟，翠幕云飞，楚腰舞柳，宫面妆梅。金猊夜暖、罗衣暗袅香煤。洞府人归，放笙歌、灯火下楼台。蓬莱。犹有花上月，清影徘徊。
七夕
释元肇（宋代）

年年逢七夕，鹊绕故枝惊。天上谁曾会，人间自动情。

巧云还易散，曲月岂长明。大拙无如我，孤吟晓未成。
漫述
黄庚（元代）

青春易过不多日，白书得间能几人。
有限光阴空役役，堆钱难买百年身。
送然侄西归二首 其一
张栻（宋代）

堂堂希白翁，共惟同出自。百年诗礼传，名教有乐地。

嗟予力未胜，永抱蓼莪意。积累盖百艰，承家岂云易。

惕然履渊冰，中夜耿不寐。协心望尔曹，勉力绍前志。

岁晚期有成，庶或保无坠。
夕阳
韩偓（唐代）

花前洒泪临寒食，醉里回头问夕阳。

不管相思人老尽，朝朝容易下西墙。
晚春二首 其二
宋伯仁（宋代）

绿阴阴里惜韶华，自缚筠梢扫落花。可笑游人心未懒，杜鹃啼处拨琵琶。
次韵文量留别之作时文量有俵马之役（三首）
陆釴（明代）

和林匹马百斤茶，羸小如羊不受挝。
内地百年蕃字育，春原一片总云霞。
伤心远地无偿力，失喜当官印有花。
好念穷檐残枥下，尚余疮尾啄寒鸦。
偶成
李流谦（宋代）

早年种竹作渔竿，笠泽烟波梦未阑。
已向尘根消缚脱，犹将文字校甘酸。
风松自有閒宫徵，溪鹭初无俗肺肝。
最爱少游平日语，随鸢中跕跕遣心寒。
自舒城南至九并并舒河行水竹甚有佳致马上成五首 其五
刘攽（宋代）

南山近仙居，太古馀积雪。阴云五月寒，松桧为之折。

如何车马客，尘土倦炎热。挥手谢世人，吾将与君绝。
元日呈李逢吉舍人
杨巨源（唐代）

华夷文物贺新年，霜仗遥排凤阙前。一片彩霞迎曙日，

万条红烛动春天。称觞山色和元气，端冕炉香叠瑞烟。

共说正初当圣泽，试过西掖问群贤。
送黄梦得
文同（宋代）

去年轻舳过巫山，今日羸骖度剑关。
孤客每嗟随断梗，慈亲常把梦连环。
兰陔岁晚虽堪采，桂窟春深正好攀。
决取荣科归旧里，板舆迎侍且承颜。
张晋英侍郎挽诗 其二
蔡戡（宋代）

贾傅年方少，词场屡策勋。贤关驰隽誉，仕路蔼清芬。

德望三朝重，声名四海闻。仙游向何许，地下亦修文。
送同年刘廷璧出知兰州
罗钦顺（明代）

吴帆高映楚江秋，转向黄河最上头。落叶打篷疑夜雨，边云仰上见州楼。

男儿意气终能壮，刺史班资亦自优。都下故人长引领，政声多遣向东流。
再宿禅房院五首 其二
程祁（宋代）

暂屏喧嚣想，来寻断续香。微风吹客袂，孤月照禅房。

静起劳生念，闲谙养性方。攲眠不成梦，夜久转清凉。
答道先难交困新知二首 其一
吕南公（宋代）

难交困新知，触事得晚悔。人方趋势富，我独居老大。

悠悠强衰颜，耿耿堕末界。岂无相于迹，襟腑殊恶爱。

羞同复多嫌，乐与翻自坏。谭高递互笑，饮勇周旋怪。

嘉荣徒染濡，程孔肯倾盖。闭门当止矣，非敢事閒退。
南堂八绝句 其三
邹浩（宋代）

长廊耿耿注西东，鼓腹循环返照中。更拟将心寄明月，无端云叶上晴空。
登穹窿谒句曲行宫
董含（清代）

山势岧峣欲到难，玉真宫殿拥千官。香飘下界青冥近，磬入诸天碧落寒。

洞口断云朝放鹤，石根晴树暮栖鸾。金门羽客龙泥印，夜礼星辰上醮坛。
白水明府舅宅喜雨（得过字）
杜甫（唐代）

吾舅政如此，古人谁复过。碧山晴又湿，白水雨偏多。

精祷既不昧，欢娱将谓何。汤年旱颇甚，今日醉弦歌。
探后园桃花二首 其一
韦骧（宋代）

忆对残花邀客醉，留连花下惜芳辰。而今只待微红露，便向枝头觅旧春。
河阳閒居
毕仲游（宋代）

飘泊成留滞，河阳见五春。坏池无过路，委巷作比邻。

粝食稀留客，肩舆懒倩人。临流休照面，自合鬓如银。
成都信藏主求送行
释宝昙（宋代）

又得南方一信归，君臣父子却饶伊。
五年乳窦峰前路，曾把虚空碎一槌。
感兴 其一
徐鹿卿（宋代）

吹竽媚所好，乞墦厌其馀。迩来效尤者，往往拾芥如。
访僧不值
李之仪（宋代）

我来独爱南天竺，公去谁烹北苑茶。赖有清风犹好客，扫门杨柳影交加。
荆门雨后谒陆子静祠观蒙泉
莫友芝（清代）

剧暑暂以收，晴鸠唤犹涩。人侵野潦去，树抱残云湿。

幽幽叩藤萝，踽踽惬间寂。山光落户牖，空翠若可摘。

我行发隆冬，徂夏不遑息。宁知静翁静，适与劳者适。

溪流何浑浑，山泉自清激。遥遥宇宙内，心理俨可识。

当时牛刀手，游仞乃余力。物情各怀新，犹疑奉颜色。
腊月十七夜月同峻伯助甫席上赋 其二 得上字
宗臣（明代）

西风裂天荒，银河翻巨浪。残月东海头，至今不敢上。
游忘归岩
李之世（明代）

兹岩号忘归，我是怀归客。于焉展芳游，忻赏迨晨夕。

前峰登陟倦，来就岩际息。石梁架丹岭，蜿蜿苍龙脊。

琳宇摩穹霄，阴房透地脉。恍疑仙子居，尘凡通一隙。

乍闯已飞腾，旋入转警悟。欹崖倒欲垂，箭光忽注射。

叫窱壁留飔，砰硡籁生舄。却疑鼠斗穴，翻似鲮穿碛。

穷崖别有天，顿与前境隔。蒙茸缀涧花，怪崄露巉石。

灵迹既韬秘，游人遂克斥。虚亭占绝巘，恰可布筵席。

山影摇深杯，夕阳对岸帻。尊罍渐以罄，仆马频催逼。

聊舒一日悰，怅矣牵缘役。
怀张暮青
施朝干（清代）

故人春过白云岑，书札经年感别心。何日酒杯同洒泪，千秋怀抱独鸣琴。

江清坐久寒花淡，风起帘开夜月深。遥忆谢公亭下路，一家歌咏有遗音。
偈颂八十五首
释妙伦（宋代）

转身动脚，开口露牙。
明明是我，的的非它。
衲僧不肯向省要处受用，甘自区区於道途之上。
真可惜，诚可嗟。
瑞岩老婆心切，未免为汝指个歇处，
便请急急囘首，早早归家。
重游雁山分得六题·荡顶
薛嵎（宋代）

高平余十里，湖湗落中间。
此地可耕凿，长年迷草菅。
一庵犹有路，四望忽无山。
道者了经课，慰余灯陟艰。
秋日寄华阳山人
高蟾（唐代）

云木送秋何草草，风波凝冷太星星。银鞍公子魂俱断，

玉弩将军涕自零。茅洞白龙和雨看，荆溪黄鹄带霜听。

人间不见清凉事，犹向溪翁乞画屏。
颂古二十一首 其二十一
释居简（宋代）

东村王老夜烧钱，不是年穷岁尽禅。岁尽年穷消息别，东村王老夜烧钱。
目痛一月未愈自和前九首
刘克庄（宋代）

乍可频看短剑，渠肯高张长檠。
已与鸥盟浩荡，都忘鹄立通明。
耕图二十一首·入仓
楼璹（宋代）

天寒牛在牢，岁暮粟入庾。
田父有余乐，炙背卧檐庑。
却愁催赋租，胥吏来旁午。
输官王事了，索饭儿叫怒。
春晚
喻良能（宋代）

春及瓜期夏景生，鸣蝉渐欲替啼莺。
蜂臣飞急冲残絮，蚁子行忙碍落英。
试陈瞻 其八
李之仪（宋代）

今年四月未闻雷，赤地从何问宿灰。剑戟埋身均是死，生憎逋欠踏门催。
吊李翰林
曹松（唐代）

李白虽然成异物，逸名犹与万方传。
昔朝曾侍玄宗侧，大夜应归贺监边。
山木易高迷故垄，国风长在见遗篇。
投金渚畔春杨柳，自此何人系酒船。
元祐元年十二月庚子雪夏首莼湖结冰鹡鸰群集于上者至不可数感而作是诗也
彭汝砺（宋代）

宛彼鹡鸰，其乐孔群。彼类维何，而有若于仁兮。

宛彼鹡鸰，爰集于冰。彼至维何，而有冽其清兮。

宛彼鹡鸰，既飞且鸣。彼行维何，而有笃其诚兮。
新朝钟次韵
孙绪（明代）

神功陶铸火初停，神物还堪太史铭。万籁敛声归大冶，百僚洗史试新听。

鸣随仙仗元无戾，气应铜山固有灵。叩罢在悬清昼永，班行终见肃仪刑。
次韵卫庆阳使君送别这章
曹彦约（宋代）

倾盖星桥忆去年，官陪预说使君贤。
别来风送空中月，此去云开剑里天。
治效龚黄方侧耳，交情嵇吕好差肩。
相逢便作阳关曲，数日销魂正黯然。
香
罗隐（唐代）

沈水良材食柏珍，博山烟暖玉楼春。

怜君亦是无端物，贪作馨香忘却身。
青州道中见诸山
王箴舆（清代）

遥见城南山，瞳曚日方陟。山气喷山烟，山烟幂山色。

譬如好画手，间有无意墨。有意无意间，能著空中力。

昭融散若整，蕴蓄出犹入。盎然已在前，揽之不可即。

若叩诸山名，山名无一识。
雪後霜晴，元宵月色特奇
杨万里（宋代）

玻璃盆泻琉璃水，素娥晚妆欲梳洗。
报道虚皇筑雪宫，一架半间三万里。
却嫌广寒未苦宽，要借新宫作上元。
先烦玉妃整羽卫，次遣青女褰云关。
渠侬旧有七宝藏，封在琼楼楼顶上。
中藏脑子万斛强，轻明片片梅花样。
急呼滕六取将来，更和端叶挼作埃。
狂抛乱撒不停手，满空碎下真珠胎。
乾坤立变水精阙，云衢透冷天街滑。
姮家催索水霜袍，肌粟衣铢添不彻。
银轮冻作一团冰，望舒堕指推不行。
兔啼蟾泣滴成露，海东飞上金鸦精。
湖曲行春次沈用滨
刘泰（明代）

巾子峰头葛岭西，盘回白石净无泥。莺吭暖送春声滑，鹭翅晴翻雪影低。

红瘦岩花飘满路，绿肥湖水受诸溪。大家留取金钱百，拟约明朝酒再携。
汤德广挽词三首 其二
张纲（宋代）

忠愤忧时切，风云得路先。官箴循吏传，家法棣华篇。

灭虏兵方急，优贤席屡前。如何天不憖，高冢卧苍烟。
屏风上各赋一物得携琴客
皇甫冉（唐代）

不是向空林，应当就磐石。白云知隐处，芳草迷行迹。

如何祗役心，见尔携琴客。
和御制皇太后恭谢太庙
宋祁（宋代）

柔极深慈冠古先，谢成宗祏奉斋牷。
欲知太姒嗣音盛，亲见周王作雅年。
和天宁寺浮图歌
刘正宗（清代）

高标突兀撑霄碧，西俯昆仑东碣石。电光过眼阅大千，咫尺换尽长安陌。

无风铃铎乍传声，半夜萧萧龙象行。盘空孤鹤栖复惊，下瞰蚁垤日纵横。

寺中老僧去还来，佛灯寂寂照青苔。
迓使客夜归四首
杨万里（宋代）

病後霜威不见饶，吟边月色苦相撩。
重帘垂地寒犹入，画烛无风影自摇。
谁遣尘埃空老去，何曾鸥鹭不吾招。
坐来已是愁无柰，草露虫声政寂寥。
屐
强至（宋代）

好在登高屐，东西类此身。
游频齿几折，用久蜡还新。
晚步怜今日，幽寻忆古人。
莫随珠履客，且伴白纶巾。
论语绝句一百首
张九成（宋代）

能谋虽似周公圣，於纣兴亡特未分。
及至当时获微子，武王方始决成勋。
寄题时氏小飞来三首
姜特立（宋代）

须弥纳芥不为夸，曾向壶中贮九华。
灵隐寺前天竺后，好峰都落在君家。
夏日同少游诸友登楼即事
桑正国（宋代）

情闲共悦良朋好，溽暑消来过雨时，
萍水远流青点小，柳堤横螟翠丝垂。
轻烟晚透疏林迥，嫩卉芳迎皎月迟。
清思廊然欣赏地，瞰观遥阁静联诗。
和黄预感怀
陈师道（宋代）

壁立无堪佐子贫，漫修简牒效殷懃。
起临明镜看生意，卧向晴檐共白云。
逸气不应供潦倒，刻谈脱或致纷纭。
但令苏晋禅妨醉，不患何山病故荤。
落花
胡铨（宋代）

未信花飞能减春，花飞只恼有情人。
也知造物贾余巧，要作醉眠红锦裀。
与杨十二廷评同登城东门
刘敞（宋代）

绿树浮萍合，青山画障开。登临共今古，壮观杂欢哀。

长日消棋局，微风引酒杯。浮云满西北，容易雨飞来。
五鼓自伍浦渡湖至东山
洪亮吉（清代）

到来青历历，七十二峰巅。骇浪鱼先拜，惊雷鸟已颠。

水声摇短梦，风色眯长年。昨夜前山雨，茫茫笠泽烟。
听磵泉琴次赵丞韵
杨公远（宋代）

来谒磵泉琴，都忘利与名。
初闻心地爽，饱听耳根清。
三峡流波势，九皋鸣鹤声。
更期明月夜，共此畅幽情。
郝吉甫蜗室
郝俣（金朝）

草草生涯付短椽，身随到处即安然。功名角上无多地，风月壶中自一天。

世路久谙甘缩首，曲车才值便流涎。一生笑我林鸠拙，辛苦营巢二十年。
菩萨蛮
晏殊（宋代）

芳莲九蕊开新艳。轻红淡白匀双脸。一朵近华堂。学人宫样妆。

看时斟美酒。共祝千年寿。销得曲中夸。世间无此花。
咏史诗。骕骦陂
胡曾（唐代）

行行西至一荒陂，因笑唐公不见机。

莫惜骕骦输令尹，汉东宫阙早时归。
再叠韵呈季贶 其一
魏锡曾（清代）

独立谁胜众嫭哗，壁弓真已动杯蛇。梦中识路一知己，海内藏书凡几家。

岂有恩仇连将相，苦教门第占清华。多君豪气犹畴昔，不似寒林瑟缩鸦。
绝句漫兴九首·其二
杜甫（唐代）

手种桃李非无主，野老墙低还似家。
恰似春风相欺得，夜来吹折数枝花。
颂古十首
释法薰（宋代）

东村王老夜烧钱，鼻孔依稀露半边。
武帝求仙求不得，王乔端坐却升天。
溪行
陆游（宋代）

疏钟度莽苍，远火耿微茫。
岁暮水归壑，夜寒天霣霜。
人生一虫臂，世路几羊肠？老大忘绳检，狂歌尽意长。
五渡湘江感赋二首 其二
邓云霄（明代）

仲冬霜气清，寒江净如镜。未敢照须眉，试照余心性。

前波催后浪，滔滔常不竞。回处有澄潭，十年还自定。
探春令
赵长卿（宋代）

楼头月满。栏干风度，有人肠断。为多情、役得神魂撩乱。又被梅萦绊。

对花沈醉应须拚。且尊前相伴。恨无端玉笛，穿帘透幕，好梦还惊散。
二月二十四日至魏塘七首
张嵲（宋代）

青叶生林啼鸟新，出门逢水不逢人。
杨花满地披重茧，不信人间有暮春。
鹊桥仙 浣秋书云“秋初当理归舟”，赋此寄之以坚其约
何振岱（清代）

龙津犹远，雁风偏快，送到归人消息。尽教辛苦总谋归，忍衰鬓、思多添白。

荔支欲上，藕花长好，天傍秋边晴碧。看看八月眼前来，笑这会、频翻星历。
二十七日登长干塔
黄履（宋代）

龙盘虎踞争岧峣，长干窣堵当中标。几年遐想入清梦，秋杪登攀英气飘。

因思此塔屡成坏，相传起自阿育朝。宿缘土面获今报，八万四千成一朝。

列在中华十有九，惟兹末后名方昭。自从五凤例遭毁，下逮咸和才可条。

牛停金像既希有，水泛铜趺如默要。太元末年刘慧达，四顾异气山之椒。

三函中出三舍利，圆正光洁如琼瑶。数层宝势仅增立，梁诏方且铺根苗。

陈亡火烈复堙坠，兴废岂亦随所招。伟哉天命集真主，汤霓武旆澄氛妖。

六幽葵藿向尧日，千仞凤凰仪舜韶。太宗继志符节合，章圣游文金石调。

诗书仁义溢庠序，佛老馀教通逍遥。祥符庚戌感光瑞，累岁九成淩紫霄。

迄今八十有二载，香火瞻奉倾齯髫。群公偕我蹑危级，放身物外情何超。

心闲不逐去帆动，量廓那知空界辽。奇峰万点逼冬瘦，江水九道来迢迢。

共欣华旦此缘胜，大千永峙为津桥。兴馀更就竹閒饮，妙音盈耳成长谣。
怀友
庞铸（金朝）

镜里衰颜失旧红，当年豪逸梦魂中。山城对月中秋夜，陇雁寄书西北风。

遣兴与谁同酒盏，相思无处附诗筒。凭高想到消䰟处，落日无言水自东。
阅世
陈藻（宋代）

道理初从纸上求，因而处世得优游。
于今但阅人间世，自有文章笔下流。
存没口号
苏泂（宋代）

陶山松柏日夜长，屋下儿孙渐满堂。
当时侍傍五男子，考叔之羹曾未尝。
山行
舒大成（清代）

杳杳云外钟，原陆飒已晦。宁知沙际月，复与前峰对。

墟落有归人，烟萝闻犬吠。
铦老许相过不至炎约尧章访之又以事夺铦寄二诗次其韵 其二
王炎（宋代）

南山藏雾豹，几欲访幽深。诗到如相挽，盟寒尚可寻。

惠初从柳子，支遁会山阴。此事今寥落，期公慰我心。
【正宫】塞鸿秋_湖上即事断
张可久（元代）

湖上即事
断桥流水西林渡，暗香疏影梅花路。蹇驴破帽登山去，夕阳古寺题诗处。树头啼翠禽，水面飞白鹭，伤心和靖先生墓。
春情
疏星淡月秋千院，愁云恨雨芙蓉面。伤情燕足留红线，恼人鸾影闲团扇。兽炉沉水烟，翠沼残花片，一行写入相思传。
道情二首
直钩曾下严滩钩，清风自学苏门啸。蜜蜂飞绕管花帽，野猿坐守烧丹灶。扁舟范蠡高，五柳陶潜傲，南华梦里先惊觉。
雪毛马响狻猊革占，神光龙吼昆吾剑。冰坚夜半踰天堑，月寒晓起离村店。一身行路难，两鬓秋霜染，老来莫起功名念。
元夕前雨不已二首
方回（元代）

节届烧灯奈若何，客楼三夜听滂沱。
春风有意催花信，小雨如酥不用多。
得方山人书因有所怀
释行海（宋代）

三度寄书浑不到，故人书到我方闻。
路歧南北成如此，聚散情怀恰似君。
千里倍看今夜月，两乡遥认隔江云。
寒窗正自怜孤影，听得断鸿声念君。
展先涧谷府君墓 其三
罗洪先（明代）

庙题犹𣙜院，宋室久墟丘。紫气龙何在，乌衣燕不留。

家缘酬国尽，天亦忤人谋。怅望前朝业，烟云日暮浮。
题商乐庵
吴芾（宋代）

游戏一橘中，自谓有足乐。
何如在商山，笑傲视寥廊。
春梦纷纭
杨万里（宋代）

烛花半作紫芝开，诗兴频遭白雨催。
只有睡时愁可遣，春愁又向梦中来。
次韵程德远登清淮楼
王之道（宋代）

西望中原懒转头，十年空见水东流。
涂山漫想诸侯会，濠上聊东二子游。
大剑长刀秋正扰，淡烟疏雨暮还愁。
谁能不讨清河朔，誓楫当期祖豫州。
赠三命家彭景升
曾丰（宋代）

逆推多中者，与论颇奇之。
我怪所谋左，君言其数奇。
已回槐国梦，宁复帝乡期。
切勿多相许，虽多奚以为。
思千山
释函可（明代）

咫尺白云隔，千山未许游。前王曾驻跸，幽客几埋头。

洞壑愁中见，烟岚梦里收。可怜溪上水，万古自空流。
答吴尚书
胡如壎（宋代）

豫让能报国，程婴能保孤。
难复千万年，名与日月俱。
即今天壤间，斯人焉可无。
临风每遐想，泫然重嗟吁。
时宰生日诗六首 其三
周紫芝（宋代）

南山一何高，山高亦何有。上有摩霄松，苍虬立盘纠。

下有千岁芝，食之令人寿。挽之为天枢，循环转维斗。

紫宸傍七星，坐阅几晚昼。帝以殿厥居，山龙垂衮绣。

后皇植巨木，载物见坤厚。用以抟洪钧，功乃周宇宙。

才大用固难，德盛功亦懋。社栎其何颜，繁柯日滋茂。
醉吟商小品
姜夔（宋代）

石湖老人谓予云：“琵琶有四曲，今不传矣，曰濩索（一曰濩曲）梁州、转关绿腰、醉吟商湖渭州、历曲薄媚也。”予每念之。辛亥之夏，予谒杨廷秀丈於金陵邸中，遇琵琶工，解作醉吟商湖渭州，因求得品曲法，译成此谱，实双声耳

又正是春归，细柳暗黄千缕。暮鸦啼处。梦逐金鞍去。一点芳心休诉。琵琶解语。
署中答臧进士晋叔因柬余进士君房
欧大任（明代）

鞭弭中原几代兴，少年何羡老夫能。折腰因米羞彭泽，病肺无书负茂陵。

客食每思金掌露，斋居长对玉壶冰。洛阳纸为西曹贵，更向余郎乞剡藤。
浣溪沙
蔡伸（宋代）

漠漠新田绿未齐。柳阴阴下水平堤。竹间时有乳鸦啼。

云敛屏山横枕畔，夜阑璧月转林西。玉芝香里彩鸳栖。
十样花 其二
李弥逊（宋代）

陌上风光浓处。繁杏枝头春聚。艳态最娇娆，堪比并，东邻女。

红梅何足数。
刘景文家藏乐天身心问答三首戏书一绝其后
苏轼（宋代）

渊明形神自我，乐天身心相物。
而今月下三人，他日当成几佛。
寄八十五侄
李处权（宋代）

把玩新诗病眼开，家风端有谪仙才。
只应鱼蟹留人住，肯为溪仙唤我来。
客舍更堪秋乍入，鬓毛无奈老相催。
重阳共醉滕王阁，此观人间亦伟哉。
太白山观雪
薛嵎（宋代）

二十里松声，千山雪未晴。
人当绝顶见，吟到此时清。
大地球琳满，空林鸟雀惊。
老僧观物化，无灭亦无生。
好事近 春暮种桐于普陀古塔侧，喜有生意
杨玉衔（清代）

数尽落花风，绿意沈沈寒勒。移得乳桐双树，露生机端的。

知稀得贵养琴材，弹开海天碧。要把年年秋信，报山僧知得。
西轩默怀敦复二首 其一
郭祥正（宋代）

小盆小石小芭蕉，水面纹生暑气消。明眼客来时一眄，已知吾意在鹪鹩。
史致政挽诗
魏了翁（宋代）

口道先生易，躬行君子难。
浮荣残梦觉，活计一般酸。
日晚乌声急，风高雁影寒。
行藏付千载，反覆要人看。
正月初三至初五再攻焚其攻具虏骑大却
赵万年（宋代）

鹅车虎炮与云梯，堪笑胡儿巧用机。大帅胸中摅妙算，一时谈笑尽灰飞。
董邦达孤山纵鹤图 其一
弘历（清代）

漏泄春光香雪枝，高朋坐待莫嫌迟。奚童翘首胎仙下，应是逋翁返棹时。
过景陵
李商隐（唐代）

武皇精魄久仙升，帐殿凄凉烟雾凝。

俱是苍生留不得，鼎湖何异魏西陵。
箨庵颂
释正觉（宋代）

玉龙退残鳞，编庵事枯兀。
禅栖锦凤巢，道履霜蟾窟。
饮兹明月津，濯彼微尘骨。
五叶少林春，家风未湮没。
虚谷志归后赋十首 其三
方回（元代）

涉世痴何甚，休官老自应。閒踪今野鹤，荣念已春冰。

频报宣麻相，新交辟谷僧。微吟时得句，此外别无能。
用文之韵赋岩桂 其二
张扩（宋代）

昔年曾赋道边花，岁月侵寻鬓已华。衰病不堪无好语，却凭三嗅作诗誇。
静坐
朱翌（宋代）

年来岂复为秋悲，静里端能阅化机。
风引饥乌将子下，雨催群化运粮归。
略无车马闲尤好，粗有诗书家亦肥。
更得干戈渐衰息，不辞长采首山薇。
午日分赋得桃印符 其三
佘翔（明代）

菱镜何能掩，兰房此日亲。金精空坠地，玉树已成尘。

虹断蓝桥魄，云归洛浦神。幽香还满室，曾是不归人。
水仙王庙辞
袁韶（宋代）

桂水阔兮仙宫，今何为兮山之中。
羌时俗兮改错，寄嘉名兮土龙。
卜中洲兮芷闾，仙归兮故居。
旂夫容兮兰枻，诏冯夷兮先驱。
杜蘅纷兮旅庭，酌寒泉兮秋英。
福帝郊兮尘清，终万古兮所灵。
题赠和斋先生五代同堂图
陈柄德（清代）

不采商山芝，不饮菊溪水。积善有馀庆，本根庇葛藟。

蔼蔼苍颜翁，卓哉古君子。含饴弄曾元，一一分甘旨。

养堂临清溪，溶溶风日美。崇兰叶娟娟，流泉石齿齿。

孙枝又生孙，莲子复结子。老翁顾而笑，童孙喜欲起。

握印复提戈，他日卜青紫。青紫何足荣，善人后应尔。

煌煌五代诰，垂光仁寿里。
峡石西泉（一作寒泉）
韩愈（唐代）

居然鳞介不能容，石眼环环水一钟。

闻说旱时求得雨，只疑科斗是蛟龙。
分茶公美子应预为白晒之约
刘子翚（宋代）

梦里壶山寻二妙，不因荔子鬓丝华。聊分茗碗应年例，故有筠笼来海涯。

鲜苞尚想妃子笑，槁面何取西施羓。老馋惟作耐久计，一瞬红紫真空花。
新岁书怀四首
戴复古（宋代）

衰年百病身，淳佑五年春。
尘世自多事，风光又一新。
乡人方拜相，野客自垂纶。
说与烟波侣，海滨非渭滨。
新宅观珠灯次韵
庞尚鹏（明代）

危楼千尺倚晴空，佳气相看正郁葱。云尽星河光错落，夜分灯火碧玲珑。

深山草阁连阴雨，青海龙沙捲暮风。安得太平同乐事，万方箫鼓月明中。